作者:袁去華
標題:蘭陵王
內容:小橋直。林表遙岑寸碧。斜陽外、霞絢晚空，一目千里總佳色。初寒遍澤國。投老依然是客。功名事，雲散鳥飛，匣裡青萍漫三尺。重來愴陳跡。又水褪沙痕，風滿帆席。鱸肥蓴美曾同食。聽虛閣松韻，古牆竹影，參差猶記過此驛。傍溪南山北。悲惻。暗愁積。擁繡被焚香，誰伴孤寂。追尋恩怨無窮極。正難續幽夢，厭聞鄰笛。那堪簷外，更夜雨，斷又滴。